
Text rozhodnutia
Súd: Krajský súd Prešov Spisová značka: 4Sp/24/2014 Identifikačné číslo súdneho spisu: 8014201054 Dátum vydania rozhodnutia: 23. 06. 2015 Meno a priezvisko sudcu, VSÚ: JUDr. Monika Tobiašová ECLI: ECLI:SK:KSPO:2015:8014201054.1
Uznesenie Krajský súd v Prešove v právnej veci navrhovateľa Q. V., bytom B. - W., G. O. XXXX/XXX proti odporkyni Sociálnej poisťovni, ústredie Bratislava, Ul. 29. augusta č. 8-10, o preskúmanie rozhodnutia odporkyne zo dňa 15. mája 2014 číslo: 23398-4/2014-BA takto
r o z h o d o l :
Konanie z a s t a v u j e.
Žiaden z účastníkov n e m á právo na náhradu trov konania.
o d ô v o d n e n i e :
Opravným prostriedkom zo dňa 20.06.2014 sa navrhovateľ domáhal preskúmania rozhodnutia odporkyne zo dňa 15.mája 2014 číslo: 23398-4/2014-BA, ktorým odporkyňa rozhodla, že navrhovateľ nemá nárok na úrazovú rentu.
Odporkyňa písomným podaním zo dňa 11.08.2014 doručeným tunajšiemu súdu dňa 26.08.2014 (pôvodne adresované Krajskému súdu v Košiciach a doručené mu dňa 18.08.2014) oznámila, že spisovú dokumentáciu navrhovateľa a jej vyjadrenie k opravnému prostriedku navrhovateľa predloží súdu po doručení posudkového spisu navrhovateľa.
Písomným podaním doručeným krajskému súdu dňa 05.05.2015 odporkyňa oznámila, že rozsudkom Krajského súdu v Košiciach zo dňa 29. januára 2015 sp. zn. 6Sp/53/2014-14, ktorý nadobudol právoplatnosť dňa 19.02.2015, bolo napadnuté rozhodnutie odporkyne zrušené a vec vrátená odporkyni na ďalšie konanie.
Následne odporkyňa vydala dňa 21. apríla 2015 nové rozhodnutie č. 14320-21/2015-BA, ktorým uznala nárok navrhovateľa na úrazovú rentu od 08.11.2012 do 30.11.2012 v sume 70,90 Eur a od 01.12.2012 v sume 92,40 Eur mesačne.
Podľa § 244 ods. 1 zákona č. 99/1963 Zb. Občianskeho súdneho poriadku (ďalej len O.s.p.) v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy.
Podľa § 246c ods. 1 O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný.
Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania).
Podľa § 104 ods. 1 O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované.
Podľa § 159 ods. 3 O.s.p. len čo sa o veci právoplatne rozhodlo, nemôže sa prejednávať znova.
Ak súd rozhodol vec, nemôže o nej znovu konať a rozhodovať. Vzniká prekážka rozsúdenej veci (rei iudicatae), na ktorú musí súd prihliadať v každom štádiu konania z úradnej moci.
Právoplatné rozhodnutie tvorí prekážku rei iudicatae vtedy, ak v novom konaní ide o totožnú vec. Totožnosť veci je daná jednak totožnosťou účastníkov konania, jednak totožnosťou predmetu konania.
V danom prípade sa konanie vedené na Krajskom súde v Košiciach pod sp .zn. 6Sp/53/2014 týka tých istých účastníkov konania ako vo veci vedenej na Krajskom súde v Prešove pod sp. zn. 4Sp/24/2014, navrhovateľ sa opravným prostriedkom domáha preskúmania rovnakého rozhodnutia odporkyne zo dňa 15. mája 2015. Toto rozhodnutie už však bolo predmetom súdneho preskúmania, a to na Krajskom súde v Košiciach pod. sp. zn. 6Sp/53/2014, ktoré bolo právoplatne skončené.
Súd nemohol v konaní vedenom pod sp. zn. 4Sp/24/2014 ďalej konať (§ 159 ods. 3 O.s.p) a podľa § 104 ods. 1 O.s.p. musel konanie zastaviť.
O náhrade trov konania rozhodol podľa § 146 ods. 1 písm. c) v spojení s ustanovením § 246c O.s.p., podľa ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené.
Poučenie:
Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

